શરીર દ્વારા જે પોતાને પ્રગટ કરે છે તે બળ કયું છે ? તે બળ ગમે તે હોય, પણ આપણને બધાને એ સ્પષ્ટ છે કે તે બળ, જાણે કે, અણુઓ લે છે અને તેમાંથી માનવ શરીર વગેરે આકારો બનાવે છે. તમારે કે મારે માટે, શરીરોને ચલાવવા સારું બીજું કોઈ આવતું નથી. મેં મારે માટે બીજા કોઈને ખોરાક ખાતો જોયો નથી; ખોરાક પચાવવાનું અને તેમાંથી લોહી, હાડકાં વગેરે બધું તૈયાર કરવાનું મારે જ કરવાનું રહે છે. આ રહસ્યમય બળ શું છે ? ઘણા લોકોને ભૂતકાળના તેમજ ભવિષ્યના વિચારો ભયભીત કરી મૂકતા હોય છે; ઘણાને મન તે કલ્પના માત્ર લાગે છે.